Il-President George Vella ammetta li kien sorpriż li l-Papa Franġisku hu persuna daqshekk umli u modest. Vella qal dan f'intervista ma' Fr Joe Borg waqt Newsbook Q&A. Hu qal li bl-ebda mod ma jrid juri xi forma ta' diżrispett meta jiddeskrivi l-Papa b'dak il-mod għaliex tant mhux persuna imponenti li lanqas tinduna li qed titkellem ma' persuna daqstant importanti. Il-President Vella rrakkonta okkażjoni partikolari meta ltaqa' mal-Papa flimkien ma' delegazzjni Maltija u infurmawh li l-Papa jixtieq imexxi l-laqgħa bi ftit minuti 'l quddiem. "Kif wasalna hemm, il-Papa jiltaqa' miegħi fil-kuridur biex jiskuża ruħu talli mexxa l-laqgħa b'ħames minuti qabel. Poġġejna bilqegħda u tkellimna dwar kollox inkluż dwar kemm ommu rabbietu b'dixxiplina." Vella kompla jgħid li l-Papa Franġisku għandu rispett kbir lejn l-Isqfijiet Maltin u mhux biss imma anke lejn Malta. "Ma rridx li n-naqqas, b'xi mod jew ieħor, mill-privileġġ li wieħed jiltaqa' mal-Papa jew mill-memorja li tibqa' minn okkażjoni bħal dik," kompla jgħid il-President Vella li mal-Papa Franġisku qal li tkellem anke fuq il-problema li taffaċċja Malta. Hu qal li l-Papa għandu stima kbira lejn pajjiżna. Mistoqsi minn Fr Joe Borg jekk żjara mill-Papa tgħinx l-isforzi tiegħu għall-għaqda nazzjonali, il-President Vella qal li ż-żerriegħa tikber biss fejn il-ħamrija tkun fertili. "Jekk m'hemmx volontà, jistgħu jiġu elf Papa jżuru Malta għaliex xejn ma jinbidel." L-ewwel irridu naraw li dak li se niżrgħu għandu fejn jikber, kompla jgħid Vella. Fl-ewwel ta' Settembru l-Papa Franġisku żvela li l-ewwel fil-programm taż-żjarat tiegħu fl-Ewropa hemm is-Slovakkja, imbagħad jixtieq imur Ċipru, il-Greċja u Malta. Il-Papa mistenni jmur is-Slovakkja bejn it-12 u l-15 ta' Settembru u Ċipru bejn it-2 u t-3 ta' Diċembru. Intant, il-Kurja tal-Arċisqof qalet li d-data tal-Vjaġġ Appostoliku tal-Papa f'Malta titħabbar ladarba din tiġi kkonfermata. Kelliem għall-Kurja tal-Arċisqof qal dan lil Newsbook.com.mt wara rapporti li qalu li l-Papa se jżur Malta f'Novembru li ġej. Il-Papa Franġisku kellu jżur Malta f'Mejju tas-sena li għaddiet, iżda l-vjaġġ ġie pospost minħabba l-pandemija tal-Covid-19. Il-Papa jtenni li jrid jiġi Malta: Id-data mhix konfermata .td_uid_3_61336e9311aec_rand.td-a-rec-img{text-align:left}.td_uid_3_61336e9311aec_rand.td-a-rec-img img{margin:0 auto 0 0}